**РЕПУБЛИКА СРБИЈА**

**ОПШТИНА ДИМИТРОВГРАД**

Општинско веће

Бр. 06-178/2024-15/22-11/2

Датум: 18.06.2024. године

Балканска бр. 2

ДИМИТРОВГРАД

**СКУПШТИНА ОПШТИНЕ ДИМИТРОВГРАД**

**ПРЕДСЕДНИКУ**

На основу члана 158. Пословника Скупштине општине Димитровград („Сл. лист општине Димитровград“, бр. 43/21 – пречишћени текст и 7/24) достављамо Скупштини општине Димитровград следеће:

**ИЗЈАШЊЕЊЕ**

**на поднети амандман на предлог Одлуке о финансијској помоћи за набавку уџбеника ученицима Основне школе „Христо Ботев“ у Димитровграду** **бр. 02-185/2024-17 од 18.06.2024. године**

Поводом амандмана из наслова овог Изјашњења, обавештавамо Скупштину општине Димитровград о следећем:

Поред помоћи за набавку уџбеника ученицима ОШ „Христо Ботев“ у Димитровграду која је предвиђена предметном Одлуком, у складу са одговарајућом одлуком Владе Републике Србије поједине категорије ученика могу остварити право на бесплатне уџбенике и то: ученици из социјално/материјално угрожених породица, ученици са сметњама у развоју и инвалидитетом, ученици са изузетним способностима, ученици из породица у којима је троје и више деце у систему образовања, ученици из породица у којима је носилац родитељске бриге само један родитељ, ученици који болују од ретке болести као и ученици који остварују право на туђу негу и помоћ.

Даље, имајући у виду да Општина Димитровград има обавезу да приходе и расходе из буџета планира рационално и одговорно, у интересу свих грађана, да се стара о томе да се све обавезе на терет буџета испуњавају редовно и у року а где спадају и сва социјална давања, примања запослених у јавном сектору и још много тога другог, ова али и други видови помоћи не могу бити 100%, односно не може све бити потпуно бесплатно. Предлог има популистички карактер са јасно исказаном дозом неодговорности према располагању средствима из буџета. Општина Димитровград приходе и расходе планира и предвиђа Одлуком о буџету, у складу са реалним потребама а све у интересу добробити целокупне заједнице и свих грађана и грађанки општине Димитровград.

**На основу напред наведеног предлажемо Скупштини општине Димитровград да поднети амандман одбије.**

**ОПШТИНСКО ВЕЋЕ ОПШТИНЕ ДИМИТРОВГРАД**

**ПРЕДСЕДАВАЈУЋИ**

**Дејан Милев**